《题叶择甫绣壁轩》
宋代·李弥逊

闽山固多奇，会意一峰足。
岂徒快登临，政欲伴幽独。
丈人隐禅关，窗户闭秋绿。
檐间绝壁起，秀色走可掬。
丹黄与白红。枫栎间花木。
微云一过之，绣抽初脱轴。
是翁贫不忧，朝饭罄储粟。
只鸡呼近社，笑傲杯中玉，
酒酣自起舞，身外置荣辱。
君家大儿手，千嶂入缣幅。
何妨写颠崖，老树傍高屋。
他年明光归，展玩长在目。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。